Satatuhatta sai virheellisen laskun Elisalta - Taloussanomat - Ilta-Sanomat
Satatuhatta sai virheellisen laskun Elisalta
Elisan laskutusjärjestelmä kärsii vakavista ongelmista. (KUVA: Anni Koponen/Taloussanomat)
Julkaistu: 14.7.2007 17:20
Matkapuhelinoperaattori Elisa on lähettänyt 100 000 asiakkaalleen puhelinlaskun, johon on sisällytetty jo maksettuja laskuja. Asiasta kertoo Helsingin Sanomat.
Elisan puhelinpalveluista vastaavan osastopäällikön Tarmo Alastalon mukaan asiakkaita on kuitenkin tiedotettu kömmähdyksestä tekstiviestitse. Alastalo sanoo, että jos asiakas maksaa silti korotetun laskun, summa hyvitetään takaisin seuraavassa puhelinlaskussa.
Elisa uudisti huhtikuussa matkaviestinnän asiakashallinta- ja laskutusjärjestelmänsä. Uuden järjestelmän kanssa on ollut pahoja vaikeuksia, jotka ovat aiheuttaneet virheitä ja viiveitä laskutuksessa. Myös liittymien avaaminen on kestänyt normaalia pidempään.
Ongelmat ovat myös ruuhkauttaneet Elisan asiakaspalvelun.
Elisa vastaa noin 2,5 miljoonan matkapuhelinliittymän ja 1,3 miljoonan kiinteän liittymän hoitamisesta. Myös Kolumbus ja Saunalahti kuuluvat Elisa-konserniin.